Brækhus om treneren: – Han maser om knockout hele tiden - jeg blir gal
Brækhus skal omsider forsvare sine VM-titler igjen, og om få dager er det klart for det utsatte møtet med Svensson etter at influensa-sykdommen til den norske boksedronningen satte en stopper for den planlagte kampen i januar. Les også: Brækhus' drømmemotstander frikjent for doping Da Brækhus for første gang gikk kamp i Norge i oktober i fjor, så knocket hun ut franske Anne Sophie Mathis i andre runde, og hadde tilsynelatende en kraft i slagene hun ikke har hatt tidligere. – Jeg ble overrasket selv over hvor raskt det gikk. Men det er et resultat av det Johnathon driver med. Han maser om knockout hele tiden - jeg blir gal av det, men dette er altså resultatet, sa Brækhus med et stort smil på en pressekonferanse i Stockholm i dag. Svensson om syk Brækhus: – Hun slipper ikke unna For selv om Brækhus har vunnet alle sine 29 kamper i en proffkarriere, som nå har vart i ti år, så har hun bare vunnet åtte av dem på knockout. Selv mener hun det har en sammenheng med at hun tidligere trente i regi av Team Sauerland - som nå står bak fredagens motstander, Svensson. – Jeg trente jo i mange år under Ulli Wegner i Sauerland, og følte etter hvert at jeg stagnerte litt der. De har gjort fantastisk mye bra for meg, men jeg følte at jeg måtte tre ut av Sauerland-malen. Resultatet av det så vi sist. I det første møtet med Mathis gikk jeg ti runder, mens denne gangen knocket jeg henne ut i andre, sa Brækhus. Mye av æren for det får altså trener Banks. – Jeg har fått ny styrke og «power». Vi har det utrolig morsomt, hver eneste dag og hver eneste kamp har jeg utviklet meg,Han utvikler meg for hver kamp, og det i en alder av 35 år. Det handler om fotarbeid, hvordan man har fotarbeidet og bevegelser i ringen. Han har plukket meg fra hverander og satt meg sammen igjen, sa verdens beste kvinnebokser. Banks har trent henne i to kamper - først comebacket mot Chris Namus i februar i fjor, og så altså mot slagmaskinen Mathis for snart fem måneder siden. Nå står Svensson for tur, og Brækhus er soleklar favoritt og hadde følgende kampanalyse på pressekonferansen: – Det blir høyt tempo, og jeg tror ikke kampen går ut tiden. Vi har studert Klara, og vi vet at hun beveger seg mye og løpe hele kvelden. Min høyre trenger bare å treffe hennes hake én gang, så går hun ned. My 2nd time in @VisitOSLO for UNDISPUTED CHAMP @1LadyCecilia March 24-Model looks w/lighting hands➕UNDEFEATED!💥🥊🇳🇴 https://t.co/UIYmfhX9pT — Michael Buffer (@Michael_Buffer)20.02.17, 10:56 Svensson står med 17 seirer og ett tap i karrieren, og hun tok en solid seier i svenskeduellen mot Mikaela Lauren - et oppgjør som handlet om retten til å få møte Brækhus. – Det var en grei kamp, men langt ifra perfekt. Det holder ikke å bokse slik på fredag, det er jeg klar over. Men jeg brukte den kampen til å tilpasse meg weltervektklassen. Jeg møter ikke Cecilia bare for å utfordre henne, jeg kommer til kampen for å vinne, sa Svensson på den TV-sendte pressekonferansen. – Jeg har fulgt Cecilia siden hun var amatørmog alltid sett opp til henne. Hun er ubeseiret i en lang proffkarriere. Timingen kunne ikke vært bedre, nå er jeg klar til å ta beltene hennes, sa Svensson som tapte for Brækhus som amatør. Svenssons trener, Joey Gamache som også trener norske Kai Robin Havnaa, mener at Brækhus begynner å bli gammel. – Jeg har sett Cecilia flere steder de siste årene, på kamper i Danmark og Tyskland. Hun har endret seg, hun er eldre og hun treffes mer - hun slipper ned hendene og løfter hodet. Beina hennes er heller ikke slik de var. Dette er en god mulighet for Klar, slo Gamache fast. PS! Fredagens boksestevne sendes bak betalingsmur på Viaplay Fighting, og koster 299 kroner. Tim-Robin Lihaug, Kai Robin Havnaa og Alexander Hagen skal også i aksjon i tillegg til flere norske amatørboksere.
Cecilia Brækhus (35) forteller at trener Johnathon Banks (34) maser ekstremt mye om knockout før fredagens møte med Klara Svensson (29) i Oslo Spektrum.